Patrick Joachin bíður í röð á lögreglustöð í Nassau , höfuðborg Bahamaeyja , og vonast til að fá pappíra sem sýni að hann sé með hreint sakavottorð og það muni að lokum hjálpa honum að flýja til Bandaríkjanna . „ Ég á ekkert eftir hérna , “ segir hann við CNN-sjónvarpsstöðina . „ Ekkert heimili , enga vinnu og enga fjölskyldu . “ Joachim var í hópi þeirra sem voru fluttir á brott frá Dundas town á Abaco sl. laugardag . Um 17% íbúa Bahamaeyja eru nú heimilislaus eftir að fellibylurinn Dorian þurrkaði út heilu hverfin og reif hús í heilu lagi af undirstöðum sínum . Það þýðir að um 70.000 manns hafa misst aleiguna . Joachin vill gjarnan komast flugleiðina til Tampa á Flórída þar sem móðir hans og systir búa . Þar langar hann að dvelja þar til það verður öruggt að snúa aftur til Abaco-eyja . Komist Joachim ekki til Bandaríkjanna hefur hann engan samastað . Fólk hefst víða við í húsum sem ekki teljast örugg eða íbúðarhæf . AFP Svartamarkaðsbrask með brauð Til þessa hefur tekist að koma um 5.000 manns á brott frá Abaco-eyjum . Margir aðrir eru enn strandaglópar þar við ótryggar aðstæður . Þannig hafast margir við í húsum sem enn standa uppi en teljast ekki endilega örugg . „ Það eru margir hér sem búa í húsum hér í Freebort og á Grand Abaco sem eru ekki íbúðarhæf , “ sagði fréttamaður CNN á vettvangi í gær . Og það eru þeir sem teljast í hópi þeirra heppnu . Gervihnattamyndir af bænum Marsh Harbour á Abaco-eyjum sýna hvernig 1.100 hús eyðilögðust í fellibylnum . Á Grand Bahama hafa íbúar lýst yfir áhyggjum af því að þeir séu að borða skemmdan mat þar sem margar verslanir misstu rafala sína . Rafmagn er heldur ekki komið á á ný og segir CNN svartamarkaðsviðskipti nú eiga sér stað með brauð og alla þá litlu hluti sem flestir taka sem sjálfsagðan hlut . Fjölmargar fjölskyldur bíða líka klukkustundum saman í biðröð eftir aðstoð , jafnvel með lítil börn með sér , og margir vilji því komast burt frá Bahama þar til aðstæður batna . CNN segir stjórn Donalds Trumps Bandaríkjaforseta þó ólíklega til að veita íbúum Bahama stöðu flóttamanna tímabundið , samkvæmt svonefndri TPS-áætlun . Hefur CNN eftir embættismönnum að of tímafrekt væri að veita aðstoð og skrá alla þá sem rétt ættu á henni . Slík réttindi hafa þó verið veitt áður vegna fellibylja , m.a. á tíunda áratugnum þegar Níkaragva og Hondúras urðu illa úti þegar fellibylurinn Mitch fór þar yfir . Þá var Nepal skilgreint sem TPS-ríki árið 2015 eftir að 8.000 manns létust í öflugum jarðskjálfta .